
Quick guide Casebaserede AMU-prøver
Når du skal arbejde med casebaserede AMU-prøver, er det disse dokumenter, du skal arbejde i:
· Skabelon til casebaseret - prøvebeskrivelse – dette dokument er til Uddannelsesnævnet
· Skabelon til casebaseret - prøveindhold – dette dokument er til deltageren og SKAL skrives i ”du” sprog
· Skabelon til casebaseret - prøvevejledning – dette dokument er til underviser, der skal køre prøven
· Skabelon til casebaseret - bedømmelsesskema – dette dokument er til underviser, der skal køre prøven
På Uddannelsesnævnets hjemmeside under Til prøveudviklere kan du hente skabelonerne.
NB!! Vi anbefaler, at du starter med at arbejde i ”Prøvebeskrivelse” og får den godkendt, inden der arbejdes videre i de næste dokumenter. Det sparer en del dobbeltarbejde, hvis noget senere skal rettes. 
Det giver rigtig god værdi at lave prøven med omdrejningspunkt omkring en case – altså en situation, der udspiller sig i en virksomhed. Andre udbydere kan så udskifte casen, men bevare spørgsmålene i prøven. Du må gerne anvende AI som hjælp til at udarbejde en case og billeder til din prøve, men du skal være opmærksom på at tilrette output. Fx må du kun bruge opdigtede firmanavne (ikke virkelige) og på billeder/logoer skal det tydeligt fremgå, at de er generet med AI (eks. med billedtekst, kildehenvisning eller vandmærke). Ved billeder med personer, skal det tydeligt fremgå, at der er tilladelse til at anvende billederne – ofte kan det være en fordel med AI-genererede billeder i den sammenhæng. Læs mere om AI-genererede billeder i ”Vejledning til udvikling af prøver”.
Når du arbejder i Prøvebeskrivelsen, skal du være opmærksom på følgende:
· Nedbrydning af AMU-målet ved hjælp af ”det sorte skema”. AMU-målet opdeles i flere bidder/delemner. Disse delemner kalder vi ”Læringsemner” – de står i den første kolonne i skemaet. Læringsemnerne opdeles igen i ”Kritiske læringsmål”, som er i kolonne to. 
Bemærk, at der sagtens kan være flere kritiske læringsmål for hvert læringsemne. Det anbefaler vi faktisk – så er det lettere at lave konkrete opgaver senere. De kritiske læringsmål er de kompetencer, deltagerne skal have for at kunne det, der er beskrevet i den del af AMU-målet, vi tester her. Tænk på de kritiske læringsmål på denne måde: ”Hvad skal deltager kunne løse af opgaver for, at du kan se, at de har denne kompetence”. 
I kolonne tre følger så kort de konkrete opgaver, og i kolonne fire skriver du point ind.
· Når du nedbryder AMU-målet, så vær meget opmærksom på hvilket taksonomisk niveau, der er beskrevet i AMU-målet. Hvis deltager skal kunne gøre noget i praksis, er det ikke nok, at du laver opgaver på viden-niveau.
· Vær opmærksom på, at prøven også skal kunne anvendes til fjernundervisning eller åbent værksted.
· Husk at prøven samlet må vare 30 minutter, og skal kunne afvikles med elementer undervejs i undervisningen.
· I forhold til point i prøven kan du vælge en af to tilgange: Du kan ikke kombinere de to tilgange i én prøve.
· 1 eller 0 point pr opgave (god til hvis det er er enten/eller kompetencer)
· 1 point hvis opgaven er løst så kompetencen er demonstreret, 
· 0 point hvis opgaven ikke er løst eller løst forkert
· 2, 1 eller 0 point pr opgave (god til de bløde fag, hvor noget kan være delvist korrekt)
· 2 point hvis opgaven er løst, så kompetencen er demonstreret tilfredsstillende,
· 1 point hvis opgaven er løst delvist korrekt,
· 0 point hvis opgaven ikke er løst eller løst forkert
Når Prøvebeskrivelsen er godkendt (af Anne Struve Christensen, mail ast@uddannelsesnaevnet.dk, kan du arbejde videre i de resterende dokumenter. Hvis der er sat en reviewer på dit arbejde, skal prøven omkring reviewer for kommentarer, inden du sender den samlede prøve til godkendelse. 
Som det sidste inden aflevering skal du læse korrektur på din prøve og sætte kommaer, så godt du kan. Bed evt. en kollega om hjælp.
Det er en rigtig god idé, at du prøver prøven af på et hold deltagere inden aflevering – så sikrer du, at prøven kan nås inden for tidsrammen, og at deltagerne forstår indhold af prøven.
Find den store ”Vejledning til udvikling af prøver” på Uddannelsesnævnets hjemmeside under Til prøveudviklere.

